
                                               RAPORT

           asupra proiectului de Lege  privind  regimul juridic al bunurilor imobile şi mobile preluate în mod abuziv de stat sau alte persoane  juridice, pe baza prevederilor actelor normative referitoare la Casa de Administrare şi Supraveghere a Bunurilor Inamice (C.A.S.B.I.)
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi   a fost sesizată spre dezbatere, în fond, cu proiectul de Lege  privind regimul juridic al bunurilor imobile şi mobile preluate în mod abuziv de stat sau alte persoane  juridice, pe baza prevederilor actelor normative referitoare la Casa de Administrare şi Supraveghere a Bunurilor Inamice (C.A.S.B.I.), trimis cu adresa nr. PL.x..50 din 13 februarie 2006, înregistrat sub nr. 31/97 din         13 februarie 2006.
Senatul, în calitate de primă Cameră sesizată, a adoptat proiectul  de lege, ce provine  dintr-o propunerea legislativă, în condiţiile art.75 alineatul (2) teza a III-a din Constituţia României, republicată.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
 Comisia pentru drepturile omului, culte şi problemele minorităţilor naţionale, a avizat favorabil  iniţiativa legislativă în forma adoptată de Senat, conform  avizului nr.25/97/23 februarie 2006.
 Comisia pentru egalitate de şanse pentru femei şi bărbaţi, cu avizul nr.45/68/ 22 februarie 2006, a avizat favorabil iniţiativa legislativă. 
Consiliul Legislativ  a avizat favorabil propunerea legislativă, conform avizului nr.724/ 17.06.2005.

        Guvernul, prin punctul său de vedere, transmis cu adresa nr.2213 din 20 septembrie 2005, nu susţine adoptarea acestei iniţiative legislative.
 Iniţiativa legislativă supusă dezbaterii are ca obiect de reglementare regimul juridic  al bunurilor imobile şi mobile preluate în mod abuziv de stat sau de alte persoane juridice, pe baza prevederilor actelor normative referitoare la Casa de Administrare şi Supraveghere a Bunurilor Inamice (C.A.S.B.I.).
În conformitate cu prevederile art. 61 din Regulamentul Camerei Deputaţilor, membrii comisiei  au examinat iniţiativa legislativă menţionată mai  sus,  în şedinţa din  8  martie 2006.  Iniţiatorul,  domnul deputat Puskas Zoltan, deşi invitat, nu  a participat la  dezbateri.
Cu ocazia  dezbaterilor, membrii comisiei au constatat că în expunerea de  motive la  această iniţiativă legislativă nu se face referire la influenţele financiare pe care le presupune aplicarea prevederilor acesteia asupra bugetului de stat.
De asemenea, nu se dau amănunte cu privire la numărul estimativ al bunurilor mobile şi imobile care pot face obiectul acestei iniţiative legislative şi dacă mai există posibilitatea ca acestea să fie restituite în natură. 
În acelaşi timp, se constată că, în prezent,  cadrul legal în materie,  în ceea ce priveşte restituirea unor  bunuri imobile preluate  abuziv, este  asigurat prin Legea  nr.10/2001. Totodată, există şi  alte reglementări în vigoare, precum Ordonanţa de urgenţă a Guvernului nr.83/1999 privind restituirea unor  bunuri imobile care  au  aparţinut  comunităţilor  cetăţenilor  aparţinând minorităţilor  naţionale  din România, republicată, în baza căreia se putea solicita   restituirea unor  astfel de bunuri imobile. Mai mult, prin Legea nr.247/2005, persoanelor îndreptăţite li s-a acordat un nou termen, de 6 luni, pentru depunerea cererilor de restituire.
Faţă de  aceste  considerente, în urma examinării şi a punctelor de vedere exprimate de către membri comisiei, s-a hotărât, cu majoritate de voturi,   (1 vot împotrivă  şi 2 abţineri), să se propună plenului Camerei Deputaţilor  respingerea proiectului de Lege  privind regimul juridic al bunurilor imobile şi mobile preluate în mod abuziv de stat sau alte persoane  juridice, pe baza prevederilor actelor normative referitoare la Casa de Administrare şi Supraveghere a Bunurilor Inamice (C.A.S.B.I.)

La dezbaterea acestui proiect de lege, din totalul de 25 membri ai Comisiei juridice, de disciplină şi imunităţi au fost prezenţi la şedinţă 22 deputaţi.

 

În raport de obiectul şi conţinutul său,  proiectul de lege face parte din categoria legilor organice.
                    PREŞEDINTE,                                    SECRETAR,
                    Sergiu Andon                                     George Băeşu
Consilier
Dumitra Diaconu

